A Bizottság 1216/2003/EK rendelete
(2003. július 7.)
a munkaerőköltség-indexről szóló 450/2003/EK európai parlamenti és tanácsi rendelet végrehajtásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a munkaerőköltség-indexről szóló, 2003. február 27-i 450/2003/EK európai parlamenti és tanácsi rendeletre [1] és különösen annak 11. cikkére,
mivel:
(1) A munkaerőköltség-index szezonális és munkanap szerinti kiigazítása az index számításának lényeges eleme. A kiigazított sorozatok lehetővé teszik az eredmények összehasonlítását, valamint az index könnyebb értelmezhetőségét.
(2) Az előre meghatározott adatátviteli formátum minimalizálja az adatátvitelből származó problémákat, a szabványosított minőségről szóló beszámolókkal együtt pedig megkönnyíti a munkaerőköltség-index értelmezését és gyors felhasználását.
(3) Az e rendeletben előírt intézkedések összhangban vannak a statisztikai programbizottság véleményével.
(4) A 450/2003/EK rendelet 9. cikke értelmében engedélyezni kell bizonyos eltéréseket a az említett rendelettől,
ELFOGADTA EZT A RENDELETET:
1. cikk
Átadási és kiigazítási eljárások
(1) Az átadott indexeket és metaadatokat a tagállamok elektronikus formában küldik meg a Bizottságnak (Eurostat). Az átadásnak meg kell felelnie a statisztikai programbizottság által jóváhagyott megfelelő adatcsere-szabványoknak. Az Eurostat rendelkezésre bocsátja a jóváhagyott szabványokra vonatkozó részletes dokumentációt és iránymutatást ad a szabványok alkalmazására vonatkozóan.
(2) Az átadott indexeket és metaadatokat oly módon kell elkészíteni, hogy azok lehetővé tegyék az eredmények részletes értelmezését, valamint a Bizottság (Eurostat) szezonalitás szerinti korrekciós eljárásainak hatékony alkalmazását az európai aggregátumokra.
Az indexsorozatokat az alábbi formákban kell benyújtani:
a) korrekció nélkül;
b) munkanap szerint kiigazítva;
c) szezonalitás és munkanap szerint kiigazítva.
2. cikk
Minőség
(1) A 450/2003/EK rendelet 8. cikkének (1) bekezdésében említett minőségi feltételek az alábbiakat foglalják magukban:
a) relevancia;
b) pontosság;
c) időszerűség és pontosság;
d) hozzáférhetőség és áttekinthetőség;
e) összehasonlíthatóság;
f) koherencia;
g) teljesség.
A nemzeti hatóságok biztosítják, hogy az eredmények a gazdasági tevékenységek tekintetében valósághűek és elégséges reprezentativitást tükröznek.
(2) A 450/2003/EK rendelet 8. cikkének (2) bekezdésében előírt minőségről szóló beszámolókat legkésőbb minden év augusztus 31-ig át kell adni a Bizottsághoz; a jelentéseknek az előző naptári év negyedik negyedévével lezáruló adatokra kell vonatkozniuk. Az első minőségről szóló beszámolót legkésőbb 2004. augusztus 31-ig kell átadni.
(3) A munkaerőköltség-indexre vonatkozó éves minőségről szóló beszámolók tartalma megfelel az e rendelet I. mellékletében meghatározottaknak.
3. cikk
Átmeneti időszakok
A 450/2003/EK rendelet 9. cikkének (1) bekezdésében előírt átmeneti időszakokra vonatkozó részletes információkat e rendelet II. melléklete tartalmazza.
4. cikk
Megvalósíthatósági tanulmányok
A 450/2003/EK rendelet 10. cikkében előírt megvalósíthatósági tanulmányokra vonatkozó részletes információkat e rendelet III. melléklete tartalmazza.
5. cikk
Az index láncolása
A 450/2003/EK rendelet mellékletében említett, a NACE Rev. 1. nemzetgazdasági ágak kombinációjára vonatkozó munkaerőköltség-index kiszámításához alkalmazandó Laspeyres-féle láncindex-képletet e rendelet IV. melléklete tartalmazza.
6. cikk
Eltérések
A 450/2003/EK rendelet 9. cikkének (2) bekezdése értelmében elfogadott, az 1. cikk (2) bekezdésétől való eltéréseket e rendelet V. melléklete tartalmazza.
7. cikk
Hatálybalépés
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. július 7-én.